http://www.thaigov.go.th

วันนี้ (5 เมษายน 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พลตรี วีรชน สุคนธปฏิภาค รองโฆษกประจำสำนักนายกรัฐมนตรี พันเอก อธิสิทธิ์ ไชยนุวัติ และ พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างกฎกระทรวงกำหนดอัตราค่าธรรมเนียมการจดทะเบียน การตรวจดูข้อมูล และ ค่าธรรมเนียมอื่นที่เกี่ยวกับหลักประกันทางธุรกิจ พ.ศ. .... และร่างกฎกระทรวง กำหนดค่าใช้จ่ายในการให้ผู้รับหลักประกันรับรองความถูกต้องของจำนวนหนี้ ที่ยังไม่ได้ชำระ พ.ศ. ....

2. เรื่อง ร่างกฎกระทรวงกำหนดค่าธรรมเนียมการใช้ยานยนตร์บนสะพานมิตรภาพ 4 (เชียงของ-ห้วยทราย) พ.ศ. ....

3. เรื่อง ร่างกฎกระทรวงกำหนดมาตรฐานสินค้าเกษตร สำหรับการปฏิบัติทางการ เพาะเลี้ยงสัตว์น้ำที่ดีสำหรับฟาร์มผลิตลูกกุ้งขาวแวนนาไมปลอดโรค เป็น มาตรฐานบังคับ พ.ศ. ....

4. เรื่อง ร่างกฎกระทรวงกำหนดมาตรฐานสินค้าเกษตร สำหรับการปฏิบัติที่ดีสำหรับ ศูนย์รวบรวมน้ำนมดิบ เป็นมาตรฐานบังคับ พ.ศ. ....

5. เรื่อง ร่างกฎกระทรวงว่าด้วยคณะกรรมการประจำจังหวัดและเงื่อนไขการขอจด ทะเบียนรถจักรยานยนต์สาธารณะ (ฉบับที่ ..) พ.ศ. ....

|  |
| --- |
| **เศรษฐกิจ – สังคม** |

6. เรื่อง ขอความเห็นชอบต่อ (ร่าง) แผนพัฒนาดิจิทัลเพื่อเศรษฐกิจและสังคมและ (ร่าง) แผนพัฒนารัฐบาลดิจิทัล ระยะ 3 ปี ปี (พ.ศ. 2559-2561)

7. เรื่อง ขอบเขตพื้นที่เมืองเก่า และกรอบแนวทางการอนุรักษและพัฒนาเมืองเก่า

เมืองเก่าพะเยา เมืองเก่าตาก เมืองเก่านครราชสีมา เมืองเก่าสกลนคร

และเมืองเก่าสตูล

8. เรื่อง โครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทาง ประชารัฐ

9. เรื่อง การประเมินส่วนราชการและข้าราชการพลเรือนในความรับผิดชอบของฝ่าย บริหารตามคำสั่งหัวหน้าคณะรักษาความสงบแห่งชาติ ที่ 5/2559

|  |
| --- |
| **ต่างประเทศ** |

10. เรื่อง การจัดทำบันทึกความเข้าใจว่าด้วยความร่วมมือด้านการศึกษาระหว่างรัฐบาล แห่งราชอาณาจักรไทยและรัฐบาลแห่งสหราชอาณาจักร

11. เรื่อง การลงนามความตกลงปารีส

12. เรื่อง การลงนามความตกลง Cooperation Agreement for the Joint Capacity – Building Activities under the ITU Academy’s Centeres of Excellence

|  |
| --- |
| **แต่งตั้ง** |

13. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงสาธารณสุข)

14. เรื่อง การเปิดสถานกงสุลกิตติมศักดิ์สาธารณรัฐจิบูตีประจำประเทศไทยและการแต่งตั้ง กงสุลกิตติมศักดิ์สาธารณรัฐจิบูตีประจำประเทศไทย (กระทรวงการต่างประเทศ)

15. เรื่อง สาธารณรัฐซูดานเสนอแต่งตั้งกงสุลกิตติมศักดิ์สาธารณรัฐซูดานประจำ

ประเทศไทยคนใหม่ (กระทรวงการต่างประเทศ)

16. เรื่อง รัฐบาลราชอาณาจักรเบลเยียมเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)

17. เรื่อง รัฐบาลสาธารณรัฐมอริเชียสเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)

18. เรื่อง รัฐบาลสาธารณรัฐลิทัวเนียเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)

19. เรื่อง การแต่งตั้งข้าราชการให้ดำรงตำแหน่งรองเลขาธิการกองอำนวยการรักษา

ความมั่นคงภายในราชอาณาจักร (นักบริหารระดับสูง) (สำนักนายกรัฐมนตรี)

20. เรื่อง การขอต่อเวลาการดำรงตำแหน่งเอกอัครราชทูต (นักบริหารการทูตระดับสูง) (กระทรวงการต่างประเทศ)

21. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)

22. เรื่อง การแต่งตั้งกรรมการผู้แทนวิสาหกิจชุมชนและกรรมการผู้ทรงคุณวุฒิใน คณะกรรมการส่งเสริมวิสาหกิจชุมชน ตามพระราชบัญญัติส่งเสริมวิสาหกิจชุมชน พ.ศ. 2548

23. เรื่อง การแต่งตั้งประธานกรรมการในคณะกรรมการบริหารโรงเรียนมหิดลวิทยานุสรณ์

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวงกำหนดอัตราค่าธรรมเนียมการจดทะเบียน การตรวจดูข้อมูล และค่าธรรมเนียมอื่นที่เกี่ยวกับหลักประกันทางธุรกิจ พ.ศ. .... และร่างกฎกระทรวงกำหนดค่าใช้จ่ายในการให้ผู้รับหลักประกันรับรองความถูกต้องของจำนวนหนี้ที่ยังไม่ได้ชำระ พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดอัตราค่าธรรมเนียมการจดทะเบียน การตรวจดูข้อมูล และค่าธรรมเนียมอื่นที่เกี่ยวกับหลักประกันทางธุรกิจ พ.ศ. .... และร่างกฎกระทรวงกำหนดค่าใช้จ่ายในการให้ผู้รับหลักประกันรับรองความถูกต้องของจำนวนหนี้ที่ยังไม่ได้ชำระ พ.ศ. .... จำนวน 2 ฉบับ ตามที่กระทรวงพาณิชย์เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

**สาระสำคัญของร่างกฎกระทรวง**

1. **ร่างกฎกระทรวงกำหนดอัตราค่าธรรมเนียมการจดทะเบียน การตรวจดูข้อมูล และค่าธรรมเนียมอื่นที่เกี่ยวกับหลักประกันทางธุรกิจ พ.ศ. ....** มีสาระสำคัญ ดังนี้

1.1 กำหนดอัตราค่าธรรมเนียม ดังต่อไปนี้

|  |  |  |
| --- | --- | --- |
| **รายการ** | **อัตราท้ายพระราชบัญญัติ** | **อัตราค่าธรรมเนียมตามร่างกฎกระทรวง** |
| 1. การจดทะเบียนสัญญาหลักประกันทางธุรกิจ  (ก) กรณีทรัพย์สินที่เป็นหลักประกันเป็นที่ดิน  (ข) กรณีทรัพย์สินอื่นนอกจาก (ก) และกิจการ  (1) กรณีทรัพย์สินที่เป็นหลักประกันเป็นทรัพย์สินที่สามารถจดทะเบียนจำนองได้ตามกฎหมายอื่น  (2) กรณีทรัพย์สินอื่นนอกจาก (ข) (1)  (3) ค่าธรรมเนียมตาม (1) หรือ (1) รวมกับ (2) | เท่ากับค่าธรรมเนียมในการจดทะเบียนจำนอง  ไม่เกินร้อยละสองของจำนวนเงินที่ตกลงใช้ทรัพย์สินเป็นประกัน แต่ต้องไม่เกิน 200,000 บาท | เท่ากับค่าธรรมเนียมในการจดทะเบียนจำนอง  เท่ากับค่าธรรมเนียมการจดทะเบียนจำนองกับหน่วยงานจดทะเบียนนั้น  ร้อยละ 0.01 บาท ของจำนวนเงินที่ตกลงใช้ทรัพย์สินเป็นประกัน เศษของ 100,000 บาทให้คิดเป็น100,000 บาท รวมกันไม่ให้ต่ำกว่า 100 บาท และต้องไม่เกิน 1,000 บาท  ต้องไม่เกินร้อยละ 2 ของจำนวนเงินที่ตกลงใช้ทรัพย์สินเป็นประกัน และต้องไม่เกิน 200,000 บาท |
| 2. การแก้ไขเพิ่มจำนวนเงินที่ตกลงใช้ทรัพย์สินเป็นประกัน | ไม่เกินร้อยละสองของจำนวนเงินที่ตกลงใช้ทรัพย์สินเป็นประกันเฉพาะในส่วนที่เพิ่ม แต่ต้องไม่เกิน 200,000 บาท | คิดค่าธรรมเนียมเฉพาะจำนวนเงินในส่วนที่เพิ่มเท่ากับอัตราค่าธรรมเนียมการจดทะเบียนตามข้อ 1 (ก) (ข) แล้วแต่กรณี |
| 3. การแก้ไขรายการจดทะเบียนยกเว้นการเพิ่มจำนวนเงินที่ตกลงใช้ทรัพย์สินเป็นประกันตามข้อ 2 | ครั้งละ 500 บาท | ครั้งละ 200 บาท |
| 4. การยกเลิกการจดทะเบียน | ครั้งละ 500 บาท | ครั้งละ 200 บาท |
| 5. การออกหลักฐานการจดทะเบียน | ฉบับละ 500 บาท | ฉบับละ 200 บาท |
| 6. การตรวจดูรายการจดทะเบียน | ครั้งละ 100 บาท | ครั้งละ 50 บาท |
| 7. การถ่ายข้อมูลที่ได้จากระบบคอมพิวเตอร์  การบันทึกข้อมูลที่มีความยาวของระเบียนไม่เกินสองร้อยอักขระ | ครั้งละ 2,000 บาท  ระเบียนละ 1 บาท | ครั้งละ 800 บาท  ระเบียนละ 0.30 บาท |
| 8. ใบอนุญาต | ฉบับละ 20,000 บาท | ฉบับละ 1,500 บาท |
| 9. ค่าต่ออายุใบอนุญาต | ครั้งละ 10,000 บาท | ครั้งละ 500 บาท |
| 10. ใบแทนใบอนุญาต | ฉบับละ 5,000 บาท | ฉบับละ 100 บาท |

1.2 ยกเว้นค่าธรรมเนียมการออกหลักฐานการจดทะเบียน การตรวจดูรายการจดทะเบียน และการถ่ายข้อมูลที่ได้จากระบบคอมพิวเตอร์เพื่อใช้ในการปฏิบัติหน้าที่สำหรับหน่วยงานของรัฐ

2. **ร่างกฎกระทรวงกำหนดค่าใช้จ่ายในการให้ผู้รับหลักประกันรับรองความถูกต้องของจำนวนหนี้ที่ยังไม่ได้ชำระ พ.ศ. ....** มีสาระสำคัญเป็นการกำหนดค่าใช้จ่ายกรณีผู้ให้หลักประกันมีหนังสือขอให้ผู้รับหลักประกันทำหนังสือยืนยันหรือระบุจำนวนหนี้ที่ยังมิได้ชำระภายในระยะเวลาหกเดือนนับแต่วันที่มีหนังสือไปยังผู้รับหลักประกันครั้งก่อน ผู้ให้หลักประกันต้องชำระค่าใช้จ่ายแก่ผู้รับหลักประกัน ครั้งละไม่เกิน 200 บาท ต่อ 1 ฉบับ

**2. เรื่อง ร่างกฎกระทรวงกำหนดค่าธรรมเนียมการใช้ยานยนตร์บนสะพานมิตรภาพ 4 (เชียงของ-ห้วยทราย) พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดค่าธรรมเนียมการใช้ยานยนตร์บนสะพานมิตรภาพ 4 (เชียงของ-ห้วยทราย) พ.ศ. .... ตามที่กระทรวงคมนาคมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

1. กำหนดให้สะพานมิตรภาพ 4 (เชียงของ-ห้วยทราย) ซึ่งข้ามแม่น้ำโขงต่อจากทางหลวงแผ่นดินหมายเลข 1356 ทางสายทางเข้าสะพานข้ามแม่น้ำโขงที่เชียงของตอนทางเข้าสะพานข้ามแม่น้ำโขงที่เชียงของ เป็นสะพานที่ต้องเสียค่าธรรมเนียมการใช้ยานยนตร์บนสะพาน ดังนี้

|  |  |
| --- | --- |
| **ประเภทยานยนตร์** | **อัตราค่าธรรมเนียม** |
| 1. รถยนต์นั่งไม่เกิน 7 ที่นั่ง | 50 บาท |
| 2. รถโดยสารขนาดเล็กเกิน 7 ที่นั่ง แต่ไม่เกิน 12 ที่นั่ง | 100 บาท |
| 3. รถโดยสารขนาดกลางเกิน 12 ที่นั่ง แต่ไม่เกิน 24 ที่นั่ง | 150 บาท |
| 4. รถโดยสารขนาดใหญ่เกิน 24 ที่นั่งขึ้นไป | 200 บาท |
| 5. รถบรรทุก 4 ล้อ | 50 บาท |
| 6. รถบรรทุก 6 ล้อ | 250 บาท |
| 7. รถบรรทุก 10 ล้อ | 350 บาท |
| 8. รถบรรทุกเกิน 10 ล้อขึ้นไป | 500 บาท |

2. กำหนดให้ยกเว้นค่าธรรมเนียมแก่ยานยนตร์ ดังนี้ รถโดยสารประจำทางระหว่างประเทศที่มีความตกลงเดินรถในเส้นทางเชียงของ-ห้วยทราย และเส้นทางห้วยทราย-เชียงของ รถบริการซึ่งเดินรถระหว่างด่านพรมแดนของทั้งสองประเทศ และรถยนต์ของเจ้าหน้าที่ของราชอาณาจักรไทย และรถยนต์ของเจ้าหน้าที่ของสาธารณรัฐประชาธิปไตยประชาชนลาว จำนวนฝ่ายละไม่เกิน 50 คัน

**3. เรื่อง ร่างกฎกระทรวงกำหนดมาตรฐานสินค้าเกษตร สำหรับการปฏิบัติทางการเพาะเลี้ยงสัตว์น้ำที่ดีสำหรับฟาร์มผลิตลูกกุ้งขาวแวนนาไมปลอดโรค เป็นมาตรฐานบังคับ พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดมาตรฐานสินค้าเกษตร สำหรับการปฏิบัติทางการเพาะเลี้ยงสัตว์น้ำที่ดีสำหรับฟาร์มผลิตลูกกุ้งขาวแวนนาไมปลอดโรค เป็นมาตรฐานบังคับ พ.ศ. .... ตามที่กระทรวงเกษตรและสหกรณ์เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับข้อสังเกตของสำนักเลขาธิการคณะรัฐมนตรีไปประกอบการพิจารณาด้วย แล้วดำเนินการต่อไปได้

**สาระสำคัญของร่างกฎกระทรวง**

1. กำหนดให้กฎกระทรวงนี้ให้ใช้บังคับเมื่อพ้นกำหนด 180 วันนับแต่วันประกาศใน ราชกิจจานุเบกษาเป็นต้นไป

2. กำหนดให้มาตรฐานสินค้าเกษตร สำหรับการปฏิบัติทางการเพาะเลี้ยงสัตว์น้ำที่ดีสำหรับผลิต ลูกกุ้งขาวแวนนาไมปลอดโรค เป็นมาตรฐานบังคับ

**4. เรื่อง ร่างกฎกระทรวงกำหนดมาตรฐานสินค้าเกษตร สำหรับการปฏิบัติที่ดีสำหรับศูนย์รวบรวมน้ำนมดิบ เป็นมาตรฐานบังคับ พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดมาตรฐานสินค้าเกษตร สำหรับการปฏิบัติที่ดีสำหรับศูนย์รวบรวมน้ำนมดิบ เป็นมาตรฐานบังคับ พ.ศ. .... ตามที่กระทรวงเกษตรและสหกรณ์เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

1. กำหนดให้กฎกระทรวงนี้ให้ใช้บังคับเมื่อพ้นกำหนด 365 วันนับแต่วันประกาศใน ราชกิจจานุเบกษาเป็นต้นไป

2. กำหนดให้มาตรฐานสินค้าเกษตร สำหรับการปฏิบัติที่ดีสำหรับศูนย์รวบรวมน้ำนมดิบ เป็นมาตรฐานบังคับ

**5. เรื่อง ร่างกฎกระทรวงว่าด้วยคณะกรรมการประจำจังหวัดและเงื่อนไขการขอจดทะเบียนรถจักรยานยนต์สาธารณะ (ฉบับที่ ..) พ.ศ. ....**

คณะรัฐมนตรีมีมติอนุมัติหลักการร่างกฎกระทรวงว่าด้วยคณะกรรมการประจำจังหวัดและเงื่อนไขการขอจดทะเบียนรถจักรยานยนต์สาธารณะ (ฉบับที่ ..) พ.ศ. .... ตามที่กระทรวงคมนาคมเสนอ และให้ส่ง สำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

กำหนดให้ผู้ที่จดทะเบียนรถจักรยานยนต์สาธารณะแล้วต้องปฏิบัติตามเงื่อนไข ได้แก่

1. ไม่ให้บุคคลเช่า ซื้อ หรือดำเนินการใด ๆ เพื่อให้ผู้อื่นขับรถจักรยานยนต์สาธารณะของตนเพื่อการรับจ้าง หรือใช้เสื้อกั๊กหรือเสื้อคลุมที่มีหมายเลขประจำตัวของตนในการรับจ้าง

2. ขับรถจักรยานยนต์สาธารณะของตนเพื่อการรับจ้างติดต่อกันเป็นเวลาไม่น้อยกว่า 6 เดือน ในรอบระยะเวลา 1 ปี

3. จัดเก็บค่าโดยสารตามอัตราที่กำหนด

4. ไม่นำรถจักรยานยนต์สาธารณะของตนไปรับจ้างในสถานที่รอรับคนโดยสาร (ที่ตั้งวิน) อื่น ที่ตนเองไม่มีชื่ออยู่ในบัญชีรายชื่อผู้ขับรถ และ

5. ต้องไม่กระทำการฝ่าฝืนเงื่อนไขที่คณะกรรมการประจำจังหวัดกำหนดจนเป็นเหตุให้ถูกถอน ชื่อออกจากบัญชีรายชื่อผู้ขับรถจักรยานยนต์สาธารณะในสถานที่รอรับคนโดยสาร

|  |
| --- |
| **เศรษฐกิจ – สังคม** |

**6. เรื่อง ขอความเห็นชอบต่อ (ร่าง) แผนพัฒนาดิจิทัลเพื่อเศรษฐกิจและสังคมและ (ร่าง) แผนพัฒนารัฐบาลดิจิทัล ระยะ 3 ปี ปี (พ.ศ. 2559-2561)**

คณะรัฐมนตรีมีมติเห็นชอบตามที่กระทรวงเทคโนโลยีสารสนเทศและการสื่อสาร (ทก.) เสนอ ดังนี้

1. เห็นชอบต่อ (ร่าง) แผนพัฒนาดิจิทัลเพื่อเศรษฐกิจและสังคมและ (ร่าง) แผนพัฒนารัฐบาล

ดิจิทัล ระยะ 3 ปี ปี (พ.ศ. 2559-2561) เพื่อเป็นกลไกสำคัญในการขับเคลื่อนการพัฒนาประเทศที่ยั่งยืน โดยใช้เทคโนโลยีดิจิทัล

1. มอบหมายให้ ทก. เป็นหน่วยงานหลักในการขับเคลื่อนแผนพัฒนาดิจิทัล เพื่อเศรษฐกิจและ

สังคม และแผนพัฒนารัฐบาลดิจิทัล ระยะ 3 ปี (พ.ศ. 2559-2561) รวมทั้งจัดทำแผนปฏิบัติการเพื่อขับเคลื่อน การพัฒนารายยุทธศาสตร์ และ / หรือรายวาระ (agenda – based) ร่วมกับหน่วยงานที่เกี่ยวข้อง

1. ให้ทุกกระทรวง กรม รัฐวิสาหกิจ องค์กรปกครองส่วนท้องถิ่น หน่วยงานของรัฐ และหน่วยงาน

ที่เกี่ยวข้องนำแผนพัฒนาดิจิทัลเพื่อเศรษฐกิจและสังคมและแผนพัฒนารัฐบาลดิจิทัล และแผนปฎิบัติการที่จะจัดขึ้น ตามข้อ 1 และ ข้อ 2 ไปพิจารณาประกอบการจัดทำแผนปฏิบัติราชการและคำของบประมาณรายจ่ายประจำปีของหน่วยงานให้สอดคล้องกับ

1. ให้ทุกกระทรวง กรม รัฐวิสาหกิจ องค์กรปกครองส่วนท้องถิ่น หน่วยงานของรัฐ และหน่วยงาน

ที่เกี่ยวข้องจัดทำแผนปฏิบัติการดิจิทัลระยะ 3 ปี ของหน่วยงานแทนการจัดทำแผนแม่บทเทคโนโลยีสารสนเทศและการสื่อสารเดิม และให้ยกเลิกมติคณะรัฐมนตรี เมื่อวันที่ 9 มิถุนายน 2541 ที่ให้ทุกกระทรวง ทบวง และหน่วยงานอิสระ จัดทำแผนแม่บทเทคโนโลยีสารสนเทศอย่างเป็นระบบโดยจัดทำแผน 3 ปี และปรับทุกปีตามความเหมาะสม และให้เสนอแผนของหน่วยงานควบคู่ไปกับการของบประมาณด้านเทคโนโลยีสารสนเทศในงบประมาณรายจ่ายประจำทุกปี

1. มอบหมายให้สำนักงบประมาณ สำนักงาน ก.พ. สำนักงาน ก.พ.ร. และหน่วยงานที่เกี่ยวข้องให้

การสนับสนุนงบประมาณ บุคลากร การทบทวนโครงสร้างของส่วนราชการ การปรับปรุงกฎระเบียบ และการกำหนดตัวชี้วัด รวมทั้งการติดตามประเมินผลการดำเนินงานของหน่วยงานภาครัฐ เพื่อให้เกิดประสิทธิภาพและเป็นไปตามแผนพัฒนาดิจิทัลเพื่อเศรษฐกิจและสังคม และแผนพัฒนารัฐบาลดิจิทัล ที่ ทก. เสนอ

**สาระสำคัญของแผนฯ มีดังนี้**

**แผนพัฒนาดิจิทัลเพื่อเศรษฐกิจและสังคม พ.ศ. ....** มีวิสัยทัศน์ คือ “ปฏิรูปประเทศไทยสู่

Digital Thailand” โดยที่ Digital Thailandหมายถึง ประเทศไทยที่สามารถสร้างสรรค์และใช้ประโยชน์จากเทคโนโลยีดิจิทัลอย่างเต็มศักยภาพในการพัฒนาโครงสร้างพื้นฐาน นวัตกรรม ข้อมูล ทุนมนุษย์ และทรัพยากรอื่นใด เพื่อขับเคลื่อนการพัฒนาเศรษฐกิจและสังคมของประเทศไปสู่ความมั่นคง มั่งคั่ง และยั่งยืน

1. **แผนพัฒนารัฐบาลดิจิทัลระยะ 3 ปี (พ.ศ. 2559-2561)** มีวิสัยทัศน์ คือ ใน 3 ปีข้างหน้า

ภาครัฐไทยจะยกระดับสู่การเป็นรัฐบาลดิจิทัลที่มีการบูรณาการระหว่างหน่วยงาน มีการดำเนินงานแบบอัจฉริยะให้บริการโดยมีประชาชนเป็นศูนย์กลางและขับเคลื่อนให้เกิดการเปลี่ยนแปลงได้อย่างแท้จริง” ประกอบด้วย 4 ยุทธศาสตร์ ดังนี้ (1) ยุทธศาสตร์การพัฒนาและยกระดับขีดความสามารถรองรับการไปสู่รัฐบาลดิจิทัล (2) ยุทธศาสตร์การยกระดับคุณภาพชีวิตของประชาชน (3) ยุทธศาสตร์การยกระดับขีดความสามารถในการแข่งขันของภาคธุรกิจ (4) ยุทธศาสตร์การยกระดับความมั่นคงและเพิ่มความปลอดภัยของประชาชน

**7. เรื่อง ขอบเขตพื้นที่เมืองเก่า และกรอบแนวทางการอนุรักษและพัฒนาเมืองเก่า เมืองเก่าพะเยา เมืองเก่าตาก เมืองเก่านครราชสีมา เมืองเก่าสกลนคร และเมืองเก่าสตูล**

คณะรัฐมนตรีมีมติเห็นชอบตามที่ กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. ขอบเขตพื้นที่เมืองเก่าพะเยา เมืองเก่าตาก เมืองเก่านครราชสีมา เมืองเก่าสกลนคร และเมืองเก่าสตูล เพื่อประกาศเขตพื้นที่เมืองเก่า ตามระเบียบสำนักนายกรัฐมนตรีว่าด้วยการอนุรักษ์และพัฒนากรุงรัตนโกสินทร์ และเมืองเก่า พ.ศ. 2546

2. กรอบแนวทางการอนุรักษ์และพัฒนาเมืองเก่า เพื่อให้หน่วยงานที่เกี่ยวข้องนำไปพิจารณาและจัดทำรายละเอียดเพื่อดำเนินการต่อไป

**สาระสำคัญของกรอบแนวทางการอนุรักษ์และพัฒนาเมืองเก่า** เพื่อให้หน่วยงานที่เกี่ยวข้องนำไปพิจารณาและจัดทำรายละเอียดเพื่อดำเนินการต่อไป ประกอบด้วย

**1. แนวทางการอนุรักษ์และพัฒนาทั่วไป** มี 7 ด้าน ได้แก่ (1) การมีส่วนร่วมและการประชาสัมพันธ์ (2) การสร้างจิตสำนึกการอนุรักษ์และพัฒนาอย่างยั่งยืน (3) การส่งเสริมกิจกรรมและวิถีชีวิตท้องถิ่น (4) การส่งเสริมคุณภาพชีวิต (5) การป้องกันภัยคุกคามจากมนุษย์และธรรมชาติ (6) การประหยัดพลังงานด้านการสัญจรและสภาพแวดล้อม และ (7) การดูแลและบำรุงรักษาอาคารและสาธารณูปการ

**2. แนวทางการอนุรักษ์และพัฒนาสำหรับเขตพื้นที่** (Zoning) ในพื้นที่หลัก มี 5 ด้าน ได้แก่ (1) ด้านการใช้ประโยชน์ที่ดิน (2) ด้านอาคารและสภาพแวดล้อม (3) ด้านระบบการจราจรและคมนาคมขนส่ง (4) ด้านการพัฒนาภูมิทัศน์ และ (5) ด้านการบริหารและการจัดการ

**3. แนวทางการอนุรักษ์และพัฒนาสำหรับเขตพื้นที่ต่อเนื่อง** มี 4 ด้าน ได้แก่ (1) ด้านการใช้ประโยชน์ที่ดิน (2) ด้านอาคารและสภาพแวดล้อม (3) ด้านระบบการจราจรและคมนาคมขนส่ง และ (4) ด้านการพัฒนาภูมิทัศน์

**8. เรื่อง โครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐ**

คณะรัฐมนตรีมีมติเห็นชอบตามที่ กระทรวงการคลัง (กค.) เสนอ ดังนี้

1. เห็นชอบในหลักการโครงการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐ และอนุมัติงบประมาณในการดำเนินโครงการ

2. มอบหมายให้กรมบัญชีกลาง กค. ดำเนินโครงการฯ และจัดตั้งคณะกรรมการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐประจำจังหวัดเพื่อพิจารณาอนุมัติโครงการและ กรอบวงเงินให้แก่คณะกรรมการหมู่บ้าน

3. มอบหมายให้กระทรวงมหาดไทย (มท.) สั่งการให้นายอำเภอ กำนัน ผู้ใหญ่บ้าน ในพื้นที่ให้ การสนับสนุนด้านต่าง ๆ เพื่อให้คณะกรรมการหมู่บ้านดำเนินโครงการฯ ให้แล้วเสร็จโดยรวดเร็วตามที่กล่าวในข้อ 2

4. ให้กรมบัญชีกลางมอบหมายคลังจังหวัด ดำเนินการกำกับดูแล ติดตามโครงการฯ และรายงานสภาพปัญหา ความคืบหน้าต่อ กค. เพื่อรวบรวมรายงานคณะรัฐมนตรีทราบทุกเดือน ทั้งนี้ กรมบัญชีกลางสามารถกำหนดระเบียบและหลักเกณฑ์ต่าง ๆ เพื่อดำเนินโครงการฯ ให้เป็นไปโดยสะดวก รวดเร็ว และถูกต้อง

ทั้งนี้ ให้กระทรวงการคลัง (กรมบัญชีกลาง) และกระทรวงมหาดไทยกำกับดูแลให้คณะกรรมการหมู่บ้านและคณะกรรมการยกระดับศักยภาพหมู่บ้านเพื่อขับเคลื่อนเศรษฐกิจฐานรากตามแนวทางประชารัฐประจำจังหวัด ตรวจสอบรายละเอียดโครงการไม่ให้เกิดความซ้ำซ้อนกับโครงการให้ความช่วยเหลือเกษตรกรอื่น ๆ รวมทั้งกำหนดระเบียบหลักเกณฑ์ที่เอื้ออำนวยให้การดำเนินโครงการเป็นไปด้วยความถูกต้องและรวดเร็วต่อไป

**วัตถุประสงค์ของโครงการยกระดับศักยภาพหมู่บ้านเพื่อขับเคลื่อนเศรษฐกิจฐานราก ตามแนวทางประชารัฐ** เพื่อพัฒนาและเสริมสร้างความเข้มแข็งแก่ภูมิภาคของประเทศ ทั้งด้านเศรษฐกิจและสังคมผ่านโครงการลงทุนด้านโครงสร้างพื้นฐานของหมู่บ้าน หรือการดำเนินกิจกรรมสาธารณประโยชน์ของหมู่บ้านที่พัฒนาและส่งเสริมการประกอบอาชีพ การผลิตและการตลาด การพัฒนาสตรี เด็กเยาวชน ผู้สูงอายุและพิการ การจัดสวัสดิการในหมู่บ้านและการสงเคราะห์ผู้ยากจนที่ไม่สามารถช่วยตนเองได้ การส่งเสริมการอนุรักษ์ทรัพยากรธรรมชาติและสิ่งแวดล้อม การสาธารณสุข การส่งเสริมการศึกษา ศาสนา การบำรุงรักษาศิลปะ จารีตประเพณี ภูมิปัญญาและวัฒนธรรมของหมู่บ้าน

**9. เรื่อง การประเมินส่วนราชการและข้าราชการพลเรือนในความรับผิดชอบของฝ่ายบริหารตามคำสั่งหัวหน้าคณะรักษาความสงบแห่งชาติ ที่ 5/2559**

คณะรัฐมนตรีมีมติเห็นชอบการประเมินโดยแบบประเมินข้าราชการฯ และแบบประเมินส่วนราชการ และให้นำแบบประเมินฯ นี้ไปใช้ในการประเมินข้าราชการและการประเมินส่วนราชการในรอบการปฏิบัติงานตั้งแต่วันที่ 1 ตุลาคม 2558 ตามที่ รองนายกรัฐมนตรี (นายวิษณุ เครืองาม) เสนอ

**สาระสำคัญของเรื่อง**

รองนายกรัฐมนตรี (นายวิษณุ เครืองาม) รายงานว่า ตามที่หัวหน้าคณะรักษาความสงบแห่งชาติมีคำสั่งที่ 5/2559 เพื่อประโยชน์ในการปฏิรูประบบการบริหารราชการแผ่นดิน โดยให้การประเมินยึดหลักประสิทธิภาพในการปฏิบัติงานประจำหรืองานตามหน้าที่ปกติ (Function Based) งานตามยุทธศาสตร์กานโยบาย หรือภารกิจที่มอบหมายเป็นพิเศษ (Agenda Based) และงานตามพื้นที่หรืองานที่ต้องบูรณาการการปฏิบัติงานหลายพื้นที่หรือหลายหน่วยงาน (Area Based) และให้สำนักงาน ก.พ. และสำนักงาน ก.พ.ร. ร่วมกันจัดทำแบบประเมินข้าราชการและแบบประเมินส่วนราชการ นั้น รองนายกรัฐมนตรี (นายวิษณุ เครืองาม) ได้จัดประชุมหารือร่วมกับสำนักงาน ก.พ. สำนักงาน ก.พ.ร. และผู้ทรงคุณวุฒิ ซึ่งประกอบด้วยข้าราชการบำนาญและข้าราชการซึ่งดำรงตำแหน่งนักบริหารระดับสูง เพื่อจัดทำแบบประเมินฯ ตามคำสั่ง และแนวปฏิบัติของนายกรัฐมนตรีในเรื่องดังกล่าวแล้ว โดยมีรายละเอียด ดังนี้

**1. แบบประเมินข้าราชการ**ตามคำสั่งหัวหน้าคณะรักษาความสงบแห่งชาติฯ เป็นแบบประเมินที่มีวัตถุประสงค์เพื่อพัฒนาและปรับปรุงประสิทธิภาพการปฏิบัติงาน ตลอดจนส่งเสริมและสนับสนุนศักยภาพในการเป็นนักบริหารของผู้รับการประเมิน โดย**ผู้รับการประเมิน ได้แก่ ข้าราชการพลเรือนประเภทบริหารระดับสูง และผู้ประเมินมี 3 ฝ่าย ได้แก่ (1) นายกรัฐมนตรี รองนายกรัฐมนตรีหรือรัฐมนตรีประจำสำนักนายกรัฐมนตรี (2) รัฐมนตรีว่าการหรือรัฐมนตรีช่วยว่าการ และ (3) เลขาธิการ ก.พ.**

การประเมินข้าราชการตามแบบประเมินนี้ ประกอบด้วย 5 องค์ประกอบ (ผู้รับการประเมินจะถูกประเมินอย่างน้อย 3 องค์ประกอบ) ได้แก่

1) ประสิทธิภาพในการปฏิบัติงานตามหลักภารกิจพื้นฐาน งานประจำ งานตามหน้าที่ปกติ หรืองานตามหน้าที่ความรับผิดชอบหลัก งานตามกฎหมาย กฎนโยบายของรัฐบาล หรือมติคณะรัฐมนตรี (Function Based)

2) ประสิทธิภาพในการปฏิบัติงานตามหลักภารกิจยุทธศาสตร์แนวทางปฏิบัติรูปภาครัฐ นโยบายเร่งด่วน หรือภารกิจที่ได้รับมอบหมายเป็นพิเศษ (Agenda Based)

3) ประสิทธิภาพในการปฏิบัติงานตามหลักภารกิจพื้นที่/ท้องถิ่น ภูมิภาค จังหวัด กลุ่มจังหวัด หรือการบูรณาการการปฏิบัติงานหลายพื้นที่หรือหลายหน่วยงาน (Area Based)

4) ประสิทธิภาพในการปฏิบัติงานตามหลักความรู้ความสามารถ ทักษะ สมรรถนะที่ใช้ในการปฏิบัติงานตามที่ ก.พ. กำหนด (Competency Based)

5) ศักยภาพในการเป็นนักบริหารเพื่อการพัฒนาประเทศตามยุทธศาสตร์ชาติ นโยบายที่สำคัญของรัฐบาล และแผนหลักในการพัฒนาประเทศด้านต่าง ๆ (Potential Based)

ฝ่ายบริหารหรือผู้บังคับบัญชาสามารถนำผลการประเมินไปใช้ประกอบการพัฒนา ปรับปรุงหรือส่งเสริมสนับสนุนให้ผู้รับการประเมินมีประสิทธิภาพในการปฏิบัติงานอยู่ในระดับมาตรฐาน หรือสูงกว่าระดับมาตรฐาน ตลอดจนสามารถนำผลการประเมินไปใช้ประกอบการบริหารทรัพยากรบุคคลของข้าราชการระดับบริหารสู

2. **แบบประเมินส่วนราชการ**ตามคำสั่งหัวหน้าคณะรักษาความสงบแห่งชาติฯ เป็นแบบประเมินที่มีวัตถุประสงค์เพื่อพัฒนาระบบการดำเนินงานของส่วนราชการในการขับเคลื่อนภารกิจสำคัญของรัฐบาล การแก้ไขปัญหาและการอำนวยการความสะดวกแก่ประชาชน และเพื่อเพิ่มศักยภาพของส่วนราชการในการสนับสนุนการพัฒนาประเทศโดยส่วนราชการที่รับการประเมิน ได้แก่ ส่วนราชการระดับกระทรวงและกรม และผู้ประเมินคือ (1) นายกรัฐมนตรี รองนายกรัฐมนตรีหรือรัฐมนตรีประจำสำนักนายกรัฐมนตรี (2) รัฐมนตรีว่าการหรือรัฐมนตรีช่วยว่าการ และ (3) เลขาธิการ ก.พ.ร.

การประเมินส่วนราชการตามแบบประเมินนี้ ประกอบด้วย 5 องค์ประกอบ (ส่วนราชการจะถูกประเมินอย่างน้อย 3 องค์ประกอบ) ได้แก่

1) ประสิทธิภาพในการดำเนินงานตามหลักภารกิจพื้นฐานงานประจำ งานตามหน้าที่ปกติ หรืองานตามหน้าที่ความรับผิดชอบหลัก งานตามกฎหมาย กฎนโยบายของรัฐบาล หรือมติคณะรัฐมนตรี (Functional Based)

2) ประสิทธิภาพในการดำเนินงานตามหลักภารกิจยุทธศาสตร์แนวทางปฏิรูปภาครัฐ นโยบายเร่งด่วน หรือภารกิจที่ได้รับมอบหมายเป็นพิเศษ (Agenda Based)

3) ประสิทธิภาพในการดำเนินงานตามหลักภารกิจพื้นที่/ท้องถิ่น ภูมิภาค จังหวัด กลุ่มจังหวัด หรือการบูรณาการการปฏิบัติงานหลายพื้นที่หรือหลายหน่วยงาน (Area Based)

4) ประสิทธิภาพในการบริหารจัดการและพัฒนานวัตกรรมในการบริหารจัดการระบบงาน งบประมาณ ทรัพยากรบุคคล และการให้บริการประชาชนหรือหน่วยงานของรัฐ (Innovation Based)

5) ศักยภาพในการเป็นหน่วยงานที่มีความสำคัญเชิงยุทธศาสตร์เพื่อการพัฒนาประเทศ ตามแผนหรือนโยบายระดับชาติ นโยบายที่สำคัญของรัฐบาล (Potential Based) โดยให้ผู้ประเมินนำผลการประเมินส่วนราชการนั้น ซึ่งประเมินโดยองค์กรภายในและภายนอกประเทศที่ได้รับความเชื่อถือมาประกอบการประเมินด้วย

ผลการประเมินส่วนราชการสามารถนำไปใช้ในการพัฒนาและปรับปรุงเพื่อยกระดับการให้บริการประชาชนและการบริหารจัดการของส่วนราชการให้อยู่ในระดับมาตรฐานสากล และนำไปสู่ความเป็นส่วนราชการหรือหน่วยงานของรัฐที่มีการดำเนินงานอยู่ในระดับเหนือมาตรฐานสากลในอนาคต

3. **การประเมินข้าราชการ**และส่วนราชการตามข้อ 1 และ 2 นายกรัฐมนตรี รองนายกรัฐมนตรีหรือรัฐมนตรีประจำสำนักนายกรัฐมนตรี รัฐมนตรีว่าการหรือรัฐมนตรีช่วยว่าการ เลขาธิการ ก.พ. (ผู้ประเมินข้าราชการ) และเลขาธิการ ก.พ.ร. (ผู้ประเมินส่วนราชการ) สามารถดำเนินการประเมินได้ตั้งแต่วันที่ 1 เมษายน 2559 โดยนำผลการปฏิบัติงานของข้าราชการหรือผลการดำเนินงานส่วนราชการ ตั้งแต่วันที่ 1 ตุลาคม 2558 ถึงวันที่ 31 มีนาคม 2559 มาประกอบการประเมิน ซึ่งข้าราชการและส่วนราชการผู้รับการประเมินอาจนำเสนอรายงานผลการปฏิบัติงานหรือผลการดำเนินงานที่สอดคล้องกับรูปแบบการประเมินต่อผู้ประเมินเพื่อประกอบการพิจารณาประเมิน ทั้งนี้ เลขาธิการ ก.พ. และ เลขาธิการ ก.พ.ร. ซึ่งเป็นผู้ประเมินข้าราชการและส่วนราชการตามลำดับ สามารถประเมินโดยนำความเห็นของผู้บังคับบัญชา ผู้ร่วมงาน ผู้ใต้บังคับบัญชาหรือผู้เกี่ยวข้องอื่น มาประกอบการประเมินเพื่อให้การประเมินครอบคลุมในทุกมิติได้ด้วย

4. ผู้ประเมินสามารถปรับปรุงหรือเปลี่ยนแปลงแก้ไขในรายละเอียดเพื่อให้สอดคล้องกับการปฏิบัติงานของข้าราชการและการดำเนินงานส่วนราชการ และเพื่อให้ตรงตามภารกิจที่ได้รับมอบหมาย โดยนายกรัฐมนตรีอาจปรับปรุงเปลี่ยนแปลงแบบประเมินฯ ตามที่เห็นสมควร

5. การประเมินข้าราชการพลเรือนระดับต่ำกว่าบริหารสูง รวมถึงข้าราชการทหาร ข้าราชการตำรวจและการประเมินบุคลากรหรือหน่วยงานของรัฐประเภทอื่น ให้ผู้มีหน้าที่ประเมินกระทรวงกลาโหมและสำนักงานตำรวจแห่งชาติแล้วแต่กรณี นำแบบประเมินฯ ทั้งสองประเภทนี้ไปปรับใช้ให้สอดคล้องกับกฎหมายและระเบียบที่เกี่ยวข้อง

|  |
| --- |
| **ต่างประเทศ** |

**10. เรื่อง การจัดทำบันทึกความเข้าใจว่าด้วยความร่วมมือด้านการศึกษาระหว่างรัฐบาลแห่งราชอาณาจักรไทยและรัฐบาลแห่งสหราชอาณาจักร**

คณะรัฐมนตรีมีมติอนุมัติตามที่ กระทรวงศึกษาธิการ (ศธ.) เสนอ ดังนี้

1. อนุมัติการจัดทำและลงนามบันทึกความเข้าใจว่าด้วยความร่วมมือด้านการศึกษาระหว่างรัฐบาลแห่งราชอาณาจักรไทยและรัฐบาลแห่งสหราชอาณาจักร ทั้งนี้ หากก่อนลงนามมีความจำเป็นต้องปรับปรุงแก้ไขบันทึกความเข้าใจดังกล่าว ในส่วนที่มิใช่สาระสำคัญ ให้ ศธ. หารือกับกรมสนธิสัญญาและกฎหมาย กระทรวงการต่างประเทศ (กต.) เพื่อพิจารณา ดำเนินการในเรื่องนั้น ๆ โดยไม่ต้องนำเสนอคณะรัฐมนตรีพิจารณาอีกครั้ง

2. อนุมัติให้รัฐมนตรีว่าการกระทรวงศึกษาธิการเป็นผู้ลงนามในบันทึกความเข้าใจว่าด้วย ความร่วมมือด้านการศึกษาระหว่างรัฐบาลแห่งราชอาณาจักรไทยและรัฐบาลแห่งสหราชอาณาจักร

**สาระสำคัญของบันทึกความเข้าใจว่าด้วยความร่วมมือด้านการศึกษาระหว่างรัฐบาลแห่งราชอาณาจักรไทยและรัฐบาลแห่งสหราชอาณาจักร** มีวัตถุประสงค์เพื่อส่งเสริมการสอนภาษาอังกฤษ และยุทธศาสตร์ของประเทศไทยในด้านดังกล่าว โดยเน้นการพัฒนาหลักสูตรและการประเมินผลการศึกษา การส่งเสริมการเรียนการสอนภาษาอังกฤษในประเทศไทย การเสริมสร้างความร่วมมือในขอบข่ายวิชาวิทยาศาสตร์ เทคโนโลยี วิศวกรรม และคณิตศาสตร์ (STEM Education) การเพิ่มช่องทางการเข้าถึงแหล่งเรียนรู้ภาษาอังกฤษในเชิงลึก แก่แรงงานในหน่วยงานหลักของไทยที่ทำงานในสายอาชีพและเทคนิค

ทั้งนี้ บันทึกความเข้าใจฯ จะมีผลบังคับใช้เป็นเวลา 3 ปี เมื่อลงนาม และหลังจากนั้นจะได้รับ การต่ออายุออกไปอีกช่วงละ 3 ปี โดยอัตโนมัติ

**11. เรื่อง การลงนามความตกลงปารีส**

คณะรัฐมนตรีมีมติเห็นชอบและอนุมัติตามที่ กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. เห็นชอบให้ประเทศไทยเข้าร่วมในพิธีลงนามระดับสูงความตกลงปารีส (High-level signature ceremony of the Paris Agreement) ในวันที่ 22 เมษายน 2559 ณ สำนักงานใหญ่สหประชาชาติ นครนิวยอร์ก สหรัฐอเมริกา

2. อนุมัติให้รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นผู้มีอำนาจลงนามในพิธีลงนามระดับสูงความตกลงปารีส

3. มอบหมายกระทรวงการต่างประเทศ (กต.) ออกหนังสือมอบอำนาจเต็ม (Full Power) เพื่อให้รัฐมนตรีว่าการกระทรวงทรัพยากรธรรมชาติและสิ่งแวดล้อมลงนามในพิธีลงนามระดับสูงความตกลงปารีส และจัดส่ง note verbale เพื่อยืนยันการเข้าร่วมพิธีดังกล่าว โดยระบุชื่อและตำแหน่งของรัฐมนตรีว่าการ กระทรวงทรัพยากรธรรมชาติและสิ่งแวดล้อม รวมถึงหนังสือมอบอำนาจเต็ม (Full Power) ดังกล่าว ต่อฝ่ายสนธิสัญญา สำนักกฎหมายแห่งสหประชาชาติ (Treaty Section, United Nations Office of Legal Affairs) โดยด่วนต่อไป

**สาระสำคัญของเรื่อง**

1. **วัตถุประสงค์สำคัญของความตกลงปารีส** คือ การกำหนดเป้าหมายร่วมกันระดับโลก 3 เป้าหมายหลัก ได้แก่ (1) ควบคุมการเพิ่มขึ้นของอุณหภูมิเฉลี่ยของโลกให้ต่ำกว่า 2 องศาเซลเซียสเมื่อเทียบกับ ยุคก่อนอุตสาหกรรม และการมุ่งพยายามควบคุมการเพิ่มขึ้นของอุณหภูมิไม่ให้เกิน 1.5 องศาเซลเซียส เมื่อเทียบกับ ยุคก่อนอุตสาหกรรม (2) เพิ่มขีดความสามารถในการปรับตัวต่อผลกระทบทางลบจากการเปลี่ยนแปลงสภาพภูมิอากาศ และการส่งเสริมความสามารถในการฟื้นตัวจากการเปลี่ยนแปลงสภาพภูมิอากาศและการพัฒนาประเทศ ที่ปล่อยก๊าซเรือนกระจกต่ำ โดยไม่กระทบต่อการผลิตอาหาร และ (3) และทำให้เกิดเงินทุนหมุนเวียนที่มี ความสอดคล้องกับแนวทางที่นำไปสู่การพัฒนาที่ปล่อยก๊าซเรือนกระจกต่ำและการพัฒนาให้มีความสามารถในการ ฟื้นตัวจากการเปลี่ยนแปลงสภาพภูมิอากาศ

2. **รายละเอียดของความตกลงปารีส** ครอบคลุมการดำเนินงานเกี่ยวกับการลดก๊าซเรือนกระจก การปรับตัวต่อผลกระทบทางลบจากการเปลี่ยนแปลงสภาพภูมิอากาศ การสนับสนุนทางการเงิน การพัฒนาและถ่ายทอดเทคโนโลยี การเสริมสร้างศักยภาพของประเทศกำลังพัฒนาและกรอบการรายงานข้อมูลให้เกิดความโปร่งใสในการดำเนินงานและการสนับสนุนการดำเนินงานแก่ประเทศกำลังพัฒนา

3. **การลงนามเพื่อเข้าร่วมเป็นภาคีความตกลงปารีส** เป็นการแสดงเจตจำนงทางการเมืองในทางนโยบายของไทยในการร่วมมือกับประชาคมโลกในการแก้ไขปัญหาการเปลี่ยนแปลงสภาพภูมิอากาศ โดยความตกลงปารีสจะมีผลบังคับใช้ในวันที่ 30 หลังจากวันที่ภาคีอนุสัญญาอย่างน้อยที่สุด 55 ภาคี ซึ่งมีการปล่อยก๊าซเรือนกระจกรวมกันอย่างน้อยที่สุด ประมาณร้อยละ 55 ของการปล่อยก๊าซเรือนกระจกทั้งหมด ได้มอบสัตยาบันสาร สารการยอมรับ สารการให้ความเห็นชอบ หรือภาคยานุวัติสาร ซึ่งการดำเนินการดังกล่าวจะทำให้ประเทศไทยมีภาพลักษณ์ที่ดีในฐานะประธานกลุ่ม 77 ภายใต้กรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ ทั้งนี้ ความตกลงปารีสเปิดโอกาสให้แต่ละประเทศกำหนดการดำเนินงานที่เหมาะสมของประเทศได้เอง ซึ่งประเทศไทยสามารถกำหนดให้สอดคล้องกับแผนระดับประเทศและภาคส่วนที่เกี่ยวข้อง และ**การลงนามความตกลงปารีสนี้ ยังไม่ถือว่าประเทศไทยมีพันธกรณีใด ๆ**

**12. เรื่อง การลงนามความตกลง Cooperation Agreement for the Joint Capacity – Building Activities under the ITU Academy’s Centeres of Excellence**

คณะรัฐมนตรีมีมติเห็นชอบตามที่กระทรวงเทคโนโลยีสารสนเทศและการสื่อสาร (ทก.) เสนอ ดังนี้

1. เห็นชอบร่างความตกลง Cooperation Agreement for the Joint Capacity – Building

Activities under the ITU Academy’s Centeres of Excellence ฉบับแก้ไขสุดท้าย

1. มอบหมายให้ปลัดกระทรวงเทคโนโลยีสารสนเทศและการสื่อสารเป็นผู้ลงนามความตกลง

ดังกล่าว

1. มอบหมายให้กระทรวงการต่างประเทศ (กต.) พิจารณาจัดทำหนังสือมอบอำนาจเต็ม

(Full Power) ให้แก่ปลัดกระทรวงเทคโนโลยีสารสนเทศและการสื่อสารเพื่อลงนามในความตกลงดังกล่าวต่อไป

**สาระสำคัญของร่างบันทึกความเข้าใจฯ**

1. เป็นเอกสารที่กำหนดแนวทางและวิธีการในการดำเนินการจัดตั้งศูนย์ฝึกอบรมเพื่อพัฒนา

ทรัพยากรบุคคลด้านโทรคมนาคมและเทคโนโลยีสารสนเทศและการสื่อสาร รวมถึงการบริหารจัดการศูนย์ฝึกอบรม และบทบาทหน้าที่ของ ITU และหน่วยงานเจ้าภาพผู้จัดตั้งศูนย์ฝึกอบรมแต่ละสาขา

1. เป็นกรอบการดำเนินโครงการ ITU ASP CoEs โดยรายละเอียดในการดำเนินการ

บางส่วนจะขึ้นอยู่กับการพิจารณาของคณะกรรมการอำนวยการโครงการ ITU ASP CoEs ซึ่งคณะกรรมการ ชุดดังกล่าวจะมีการประชุมทุกปีเพื่อพิจารณาตรวจสอบและประเมินผลการดำเนินงานโครงการฯ และพิจารณากำหนดแผนงานการจัดฝึกอบรม รวมถึงการให้ความเห็นชอบหลักสูตรการฝึกอบรมสำหรับปีนั้น ๆ การจัดหาหน่วยงานพันธมิตรในการจัดฝึกอบรมแต่ละสาขา การกำหนดอัตราค่าธรรมเนียมการเข้าร่วมฝึกอบรม และสัดส่วนรายได้ที่จะแบ่งให้กับ ITU และหน่วยงานเจ้าภาพผู้จัดตั้งศูนย์ฝึกอบรม เป็นต้น

|  |
| --- |
| **แต่งตั้ง** |

**13. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)**

คณะรัฐมนตรีมีมติอนุมัติตามที่กระทรวงสาธารณสุขเสนอแต่งตั้ง **นายยิ่งยง สุขเสถียร** นายแพทย์เชี่ยวชาญ (ด้านเวชกรรม สาขาศัลยกรรมออร์โธปิดิกส์) กลุ่มงานศัลยกรรมออร์โธปิดิกส์ โรงพยาบาลมหาราชนครราชสีมา สำนักงานสาธารณสุขขังหวัดนครราชสีมา สำนักงานปลัดกระทรวง ให้ดำรงตำแหน่ง นายแพทย์ทรงคุณวุฒิ (ด้านเวชกรรม สาขาศัลยกรรม) กลุ่มงานศัลยกรรม โรงพยาบาลมหาราชนครราชสีมา สำนักงานสาธารณสุขขังหวัดนครราชสีมา สำนักงานปลัดกระทรวง กระทรวงสาธารณสุข ตั้งแต่วันที่ 17 มิถุนายน 2558 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**14. เรื่อง การเปิดสถานกงสุลกิตติมศักดิ์สาธารณรัฐจิบูตีประจำประเทศไทยและการแต่งตั้งกงสุลกิตติมศักดิ์สาธารณรัฐจิบูตีประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติตามที่รัฐบาลสาธารณรัฐจิบูตีมีความประสงค์ขอเปิดสถานกงสุลกิตติมศักดิ์สาธารณรัฐจิบูตีประจำประเทศไทย และแต่งตั้ง **นายฮงค์ฑัย แซ่ตัน** ให้ดำรงตำแหน่ง กงสุลกิตติมศักดิ์สาธารณรัฐ จิบูตีประจำประเทศไทย ตามที่กระทรวงการต่างประเทศเสนอ

**15. เรื่อง สาธารณรัฐซูดานเสนอแต่งตั้งกงสุลกิตติมศักดิ์สาธารณรัฐซูดานประจำประเทศไทยคนใหม่ (กระทรวงการต่างประเทศ)**

คณะรัฐมนตรีมีมติอนุมัติกรณีรัฐบาลสาธารณรัฐซูดานมีความประสงค์ขอแต่งตั้ง **นายไพฑูรย์ เตชดนัย** เป็นกงสุลกิตติมศักดิ์สาธารณรัฐซูดานประจำประเทศไทย โดยมีเขตกงสุลครอบคลุมประเทศไทย สืบแทน นายยะห์เอียเอลมักกี โมฮาเมด ซึ่งครบวาระการดำรงตำแหน่ง ตามที่กระทรวงการต่างประเทศเสนอ

**16. เรื่อง รัฐบาลราชอาณาจักรเบลเยียมเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติกรณีรัฐบาลราชอาณาจักรเบลเยียมมีความประสงค์ขอแต่งตั้ง  **นายฟีลิป ครีแดลกา (Mr. Philippe Kridelka)** ให้ดำรงตำแหน่งเอกอัครราชทูตวิสามัญผู้มีอำนาจเต็ม แห่งราชอาณาจักรเบลเยียมประจำประเทศไทยคนใหม่ โดยมีถิ่นพำนัก ณ กรุงเทพมหานคร สืบแทน นายมาร์ก มีคีลเซิน (Mr. Marc Michielsen) ตามที่กระทรวงการต่างประเทศเสนอ

**17. เรื่อง รัฐบาลสาธารณรัฐมอริเชียสเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติกรณีรัฐบาลสาธารณรัฐมอริเชียสมีความประสงค์ขอแต่งตั้ง **นายอีโซป พาเทล (Mr. Issop Patel)** ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งสาธารณรัฐมอริเชียสประจำประเทศไทยคนใหม่ โดยมีถิ่นพำนัก ณ กรุงกัวลาลัมเปอร์ มาเลเซีย สืบแทน นายเปร็มดัต ดุงกูร์ (Mr. Premdut Doongoor) ตามที่กระทรวงการต่างประเทศเสนอ

**18. เรื่อง รัฐบาลสาธารณรัฐลิทัวเนียเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)**

คณะรัฐมนตรีมีมติอนุมัติกรณีรัฐบาลสาธารณรัฐลิทัวเนียมีความประสงค์ขอแต่งตั้ง **นางสาวอีนา มาร์ซูโลนีเต (Ms. Ina Marčiulionyte)** ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งสาธารณ รัฐลิทัวเนียประจำประเทศไทยคนใหม่ โดยมีถิ่นพำนัก ณ กรุงปักกิ่ง สาธารณรัฐประชาชนจีน สืบแทน นางสาวซิกุเต ยัคชโตนีเต (Ms. Sigute Jakštonyte) ตามที่กระทรวงการต่างประเทศเสนอ

**19. เรื่อง การแต่งตั้งข้าราชการให้ดำรงตำแหน่งรองเลขาธิการกองอำนวยการรักษาความมั่นคงภายในราชอาณาจักร (นักบริหารระดับสูง) (สำนักนายกรัฐมนตรี)**

คณะรัฐมนตรีมีมติอนุมัติตามที่กองอำนวยการรักษาความมั่นคงภายในราชอาณาจักรเสนอแต่งตั้ง **นาวาเอกหญิง พงศ์พรพร ศรีสุวรรณ** ผู้ช่วยเลขาธิการกองอำนวยการรักษาความมั่นคงภายในราชอาณาจักร ให้ดำรงตำแหน่ง รองเลขาธิการกองอำนวยการรักษาความมั่นคงภายในราชอาณาจักร สำนักนายกรัฐมนตรี ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**20. เรื่อง การขอต่อเวลาการดำรงตำแหน่งเอกอัครราชทูต (นักบริหารการทูตระดับสูง) (กระทรวงการต่างประเทศ)**

คณะรัฐมนตรีมีมติเห็นชอบตามที่กระทรวงการต่างประเทศเสนอต่อเวลาการดำรงตำแหน่งของ **นายพิษณุ สุวรรณะชฎ** ดำรงตำแหน่ง เอกอัครราชทูต สถานเอกอัครราชทูต ณ กรุงย่างกุ้ง สาธารณรัฐแห่งสหภาพเมียนมา ต่อไปอีก 1 ปี (ครั้งที่ 1) ตั้งแต่วันที่ 21 มีนาคม 2559 ถึงวันที่ 20 มีนาคม 2560

**21. เรื่อง การแต่งตั้งข้าราชการพลเรือนสามัญ (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง **เรือโท โกเมศ กมลนาวิน** กงสุลใหญ่ สถานกงสุลใหญ่ ณ นครเฉิงตู สาธารณรัฐประชาชนจีน ให้ดำรงตำแหน่ง เอกอัครราชทูต สถานเอกอัครราชทูต ณ กรุงอาบูดาบี สหรัฐอาหรับเอมิเรตส์ ซึ่งได้รับความเห็นชอบจากประเทศผู้รับ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**22. เรื่อง การแต่งตั้งกรรมการผู้แทนวิสาหกิจชุมชนและกรรมการผู้ทรงคุณวุฒิในคณะกรรมการส่งเสริมวิสาหกิจชุมชน ตามพระราชบัญญัติส่งเสริมวิสาหกิจชุมชน พ.ศ. 2548**

คณะรัฐมนตรีมีมติอนุมัติตามที่กระทรวงเกษตรและสหกรณ์เสนอแต่งตั้งกรรมการผู้แทนวิสาหกิจชุมชนและกรรมการผู้ทรงคุณวุฒิในคณะกรรมการส่งเสริมวิสาหกิจชุมชน จำนวน 13 คน ประกอบด้วยกรรมการผู้แทนวิสาหกิจชุมชน จำนวน 10 คน และกรรมการผู้ทรงคุณวุฒิ จำนวน 3 คน ดังนี้

**1. กรรมการผู้แทนวิสาหกิจชุมชน** 1) **นายวรวิทย์ บุญสร้าง** กรรมการผู้แทนวิสาหกิจชุมชนจังหวัดขอนแก่น 2) **นางสาวปิยะภรณ์ สมพงษ์** กรรมการผู้แทนวิสาหกิจชุมชนจังหวัดลำพูน 3) **นางปรีดา วรรณรัตน์** กรรมการผู้แทนวิสาหกิจชุมชนจังหวัดตราด 4) **นางพิชชาภา พลสว่าง** กรรมการผู้แทนวิสาหกิจชุมชนจังหวัดพิจิตร 5) **นายอิทธิ แจ่มแจ้ง** กรรมการผู้แทนวิสาหกิจชุมชนจังหวัดระยอง 6) **นายนฤทธิ์ คำธิศรี** กรรมการผู้แทนวิสาหกิจชุมชนจังหวัดสกลนคร 7) **นายไพฑูรย์ ฝางคำ** กรรมการผู้แทนวิสาหกิจชุมชนจังหวัดศรีสะเกษ 8) **นายสุริยา ศรีโพธิ์ทอง** กรรมการผู้แทนวิสาหกิจชุมชนจังหวัดสุพรรณบุรี 9) **นายจำรัส มีลิ** กรรมการผู้แทนวิสาหกิจชุมชนจังหวัดเพชรบุรี 10) **นายสิทธิโชค เอ่งฉ้วน** กรรมการผู้แทนวิสาหกิจชุมชนจังหวัดกระบี่

**2. กรรมการผู้ทรงคุณวุฒิ** 1) **รองศาสตราจารย์วรากรณ์ สามโกเศศ** (อธิการบดีกิตติคุณ มหาวิทยาลัยธุรกิจบัณฑิตย์) กรรมการผู้ทรงคุณวุฒิด้านการบริหารธุรกิจ 2) **นายชัยวัฒน์ ปกป้อง** กรรมการผู้ทรงคุณวุฒิด้านการเงิน 3) **นายวิวัฒน์ ไม้แก่นสาร** (รองคณบดีคณะนวัตกรรมการจัดการเกษตรสถาบันการจัดการปัญญาภิวัฒน์) กรรมการผู้ทรงคุณวุฒิด้านการค้าและอุตสาหกรรม

ทั้งนี้ ตั้งแต่วันที่ 5 เมษายน 2559 เป็นต้นไป

**23. เรื่อง การแต่งตั้งประธานกรรมการในคณะกรรมการบริหารโรงเรียนมหิดลวิทยานุสรณ์**

คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้ง **รองศาสตราจารย์ศักรินทร์ ภูมิรัตน** เป็นประธานกรรมการในคณะกรรมการบริหารโรงเรียนมหิดลวิทยานุสรณ์แทนรองศาสตราจารย์ คุณหญิงสุมณฑา พรหมบุญ ที่พ้นจากตำแหน่ง เนื่องจากมีอายุครบเจ็ดสิบปีบริบูรณ์เมื่อวันที่ 26 มีนาคม 2559 และให้ผู้ที่ได้รับแต่งตั้งแทนอยู่ในตำแหน่งเท่ากับวาระที่เหลืออยู่ของกรรมการซึ่งได้แต่งตั้งไว้แล้ว ซึ่งจะครบวาระการดำรงตำแหน่งในวันที่ 27 กรกฎาคม 2560 ทั้งนี้ ตั้งแต่วันที่ 5 เมษายน 2559 เป็นต้นไป

\*\*\*\*\*\*\*\*\*\*\*\*\*\*\*\*\*\*\*\*\*